**Informatīvais ziņojums “Par prioritāriem rīcības virzieniem meliorācijas politikā”**

**Ievads**

Informatīvajā ziņojumā atspoguļots ilgtermiņa skatījums par meliorācijas attīstību, kas vērsts uz meliorācijas ilgtspējības nodrošināšanu. Informatīvais ziņojums sagatavots, lai identificētu problēmas, kas kavē meliorācijas attīstību un formulētu meliorācijas attīstības mērķi un prioritāros rīcības virzienus problēmu novēršanai un mērķu sasniegšanai. Informatīvajā ziņojumā izvirzīti prioritārie rīcības virzieni meliorācijas politikā līdz 2030.gadam, bet tie var būt aktuāli arī pēc 2030.gada.

Meliorācijas ilgtspējīguma nodrošināšana ir cieši saistīta ar Latvijas ilgtspējīgas attīstības stratēģiju līdz 2030. gadam (turpmāk – stratēģija Latvija 2030), Deklarācijas par Krišjāņa Kariņa vadītā Ministru kabineta (MK) iecerēto darbību doto uzdevumu nodrošināt zemes kā resursa izmantošanu lauksaimnieciskās produkcijas ražošanai, nepieļaujot lauksaimniecībā izmantojamas zemes platības un saimnieciskajai darbībai paredzēto meža platību samazināšanos, kā arī ar virkni valsts vidēja termiņa attīstības plānošanas un starptautiskiem dokumentiem, kas iztirzāti Meliorācijas politikas informatīvā ziņojuma 1. un 2. pielikumā.

Stratēģijā Latvija 2030 noteikts, ka nozīmīgākie stratēģiskie resursi ilgtspējīgai lauku un valsts kopējai attīstībai ir meži, lauksaimniecībā izmantojamā zeme un ūdeņi (357). Dokumentā norādīts, ka Latvija ir bagāta gan ar virszemes ūdeņiem – jūru, upēm un ezeriem, gan pazemes ūdeņiem, kas ir vitāli svarīgs atjaunojamās enerģijas resurss un nodrošina saimnieciskās darbības, sadzīves un rekreācijas vajadzības. Ūdensteces un ūdenstilpes veido Latvijas vienoto hidroloģisko tīklu un ir svarīgs bioloģiskās daudzveidības faktors (359).

Stratēģijā Latvija 2030 kā valsts attīstības risinājums paredzēta atbalsta sniegšana lauku saimniecībām meliorācijas un zemes ielabošanas pasākumiem (375). Latvijas Nacionālajā attīstības plānā 2014.–2020.gadam (turpmāk – NAP 2020) noteikts, ka Latvijai ir ievērojami meža, kultūrvēsturiskā un dabas mantojuma, kā arī lauksaimniecībā izmantojamās zemes resursi, un to ilgtspējīga izmantošana var ievērojami uzlabot tautas saimniecības stāvokli. NAP 2020 prioritātes “Izaugsmi atbalstošas teritorijas” galvenie virzieni ir “Ekonomiskās aktivitātes veicināšana reģionos – teritoriju potenciāla izmantošana”, “Pakalpojumu pieejamība līdzvērtīgāku darba iespēju un dzīves apstākļu radīšanai” un “Dabas un kultūras kapitāla ilgtspējīga apsaimniekošana”. Meliorācijas pasākumu ietekme skar katru no šiem virzieniem, jo meliorācijas nozīmība attiecināma gan uz Latvijas zemes resursu, uz publiskās infrastruktūras – ceļu, dzelzceļu un tiltu – efektīvu izmantošanu, gan lauku ainavu, vides un ūdens kvalitāti, gan iedzīvotāju dzīvību, veselību un drošību, tā netieši ietekmējot visas tautsaimniecības nozares.

Meliorācijas sistēmu un hidrobūvju nozīmība klimata pārmaiņu seku mazināšanā tiek akcentēta arī dokumentos par pielāgošanos klimata pārmaiņām, tostarp Latvijas pielāgošanās klimata pārmaiņām plānā laika posmam līdz 2030. gadam.

Meliorācijas sistēmu attīstība prioritāros virzienus politiku noteica Zemkopības ministrija (ZM) sadarbībā ar Latvijas Melioratoru biedrību, Latvijas hidromelioratīvo būvnieku asociāciju, valsts SIA “Zemkopības ministrijas nekustamie īpašumi”, biedrību “Lauksaimniecības organizāciju sadarbības padome”; biedrību “Zemnieku Saeima”, Mežu īpašnieku biedrību, akciju sabiedrību “Latvijas valsts meži”, Latvijas Lauksaimniecības universitātes Vides un būvzinātņu fakultāti, Latvijas Pašvaldību savienību, biedrību „Pierīgas pašvaldību apvienība”, Latvijas Kūdras asociāciju un Vides konsultatīvo padomi.

Plānots, ka būtiskākais avots meliorācijas sistēmu attīstībai politikā izvirzīto mērķu sasniedzamības finansēšanai ir Eiropas Savienības fondu līdzfinansējums ar piesaistītu valsts un privāto līdzekļu līdzfinansējumu. Tajā pašā laikā daudzus atsevišķus uzdevumus iespējams īstenot jau ar esošajiem vai palielinātiem valsts un pašvaldību budžeta līdzekļiem.

**1. Pašreizējās situācijas raksturojums**

No Ministru kabineta 2019. gada 30. aprīļa noteikumu Nr. 187 “Zemkopības ministrijas nolikums” 4.1.19. apakšpunkta izriet, ka vadošā valsts pārvaldes iestāde lauksaimniecības, meža un zivsaimniecības nozarē ir Zemkopības ministrija. Meliorācijas nozare skar vairākas no šīm jomām, politiku meliorācijas jautājumu pārvaldības jomā izstrādā Zemkopības ministrija.

Spēkā esošais Latvijas Republikas Saeimā 2010. gada 14. janvārī pieņemtais Meliorācijas likums ir noteicošais likums meliorācijas jomā. Meliorācijas likuma mērķis ir garantēt tādu meliorācijas sistēmu pārvaldības mehānismu, kas veicina dabas resursu ilgtspējīgu apsaimniekošanu un izmantošanu, nodrošina iedzīvotāju drošībai un labklājībai, infrastruktūras attīstībai nepieciešamo ūdens režīmu, kā arī racionālu meliorācijas sistēmu būvniecību, ekspluatāciju, uzturēšanu un pārvaldību.

Meliorācijas likumā noteikts pienākums zemes īpašniekam vai tiesiskajam valdītājam ekspluatēt un uzturēt meliorācijas sistēmu atbilstoši attiecīgu normatīvo aktu prasībām un tiesības veikt zemes meliorāciju, ievērojot normatīvajos aktos par meliorācijas sistēmas būvniecību noteiktās prasības. Meliorācijas sistēmas ekspluatāciju un uzturēšanu uzrauga valsts un pašvaldību institūcijas normatīvajos aktos noteiktajā kārtībā, bet meliorācijas sistēmu un hidrotehnisko būvju būvniecību kontrolē pašvaldību būvvaldes.

Meliorācijas sistēmas atbilstoši meliorācijas kadastra datiem, kā arī atkarībā no to ekspluatācijas un uzturēšanas tiek iedalītas šādi: valsts meliorācijas sistēma, valsts nozīmes meliorācijas sistēma, pašvaldības meliorācijas sistēma, pašvaldības nozīmes koplietošanas meliorācijas sistēma, koplietošanas meliorācijas sistēma un viena īpašuma meliorācijas sistēma.

Kopš 2008. gada valsts meliorācijas sistēmu un valsts nozīmes meliorācijas sistēmu būvniecību, uzturēšanu un ekspluatāciju nodrošina valsts sabiedrība ar ierobežotu atbildību “Zemkopības ministrijas nekustamie īpašumi”. Tā uztur un aktualizē meliorācijas kadastra informācijas sistēmas datus, izdod tehniskos noteikumus darbībām meliorētajās zemēs un ekspluatācijas aizsargjoslās ap meliorācijas būvēm un ierīcēm, uztur melioratīvās hidrometrijas posteņus, veic tajos sistemātiskus novērojumus, aprēķinus un nodrošina hidrometrijas datu pieejamību sabiedrībai, kā arī glabā melioratīvās tehniskās dokumentācijas arhīvu.

valsts akciju sabiedrības “Latvijas Valsts meži”, Latvijas Valsts mežzinātnes institūta „Silava” un Latvijas Lauksaimniecības universitātes valsts zinātniskās izpētes mežu apsaimniekošanas aģentūras „Meža pētīšanas stacija” un Dabas aizsardzības pārvaldes valdījumā nodotajā valsts meža zemē meliorācijas sistēmas ekspluatē un uztur attiecīgi valsts akciju sabiedrība “Latvijas Valsts meži”, aģentūra „Meža pētīšanas stacija” un Dabas aizsardzības pārvalde.

Pašvaldības meliorācijas sistēmas būvniecību, ekspluatāciju un uzturēšanu nodrošina attiecīgā pašvaldība. Pašvaldības nozīmes koplietošanas meliorācijas sistēmas būvniecību, ekspluatāciju un uzturēšanu nodrošina attiecīgās zemes īpašnieki vai tiesiskie valdītāji, bet pašvaldība var piedalīties tās būvniecībā, ekspluatācijā un uzturēšanā.

Koplietošanas meliorācijas sistēmas (meliorācijas sistēmas, kura regulē ūdens režīmu divos vai vairākos zemes īpašumos vai tiesiskajos valdījumos esošā zemē) ekspluatācijas, projektēšanas un būvdarbi jānodrošina zemes īpašniekiem vai tiesiskajiem valdītājiem kopīgi.

Viena īpašuma meliorācijas sistēmas uzturēšanas pienākums gulstas uz attiecīgā zemes īpašuma īpašnieku vai tiesisko valdītāju.

Prasības par meliorācijas sistēmu kopšanu un uzturēšanu ir noteiktas kā vienas no laba lauksaimniecības un vides stāvokļa nosacījumiem. Šīs prasības ir saistošas personām, kas apsaimnieko lauksaimniecības zemi un saņem Eiropas Savienības tiešos maksājumus un Lauku attīstības programmas platību maksājumus. Ministru kabineta 2015. gada 10. marta noteikumos Nr. 126 “Tiešo maksājumu piešķiršanas kārtība lauksaimniekiem” noteiktas konkrētas prasības, ka lauksaimnieki kopj savā atbildībā esošo meliorācijas sistēmu, nodrošina tās darbību, saglabāšanu un zemes mitruma režīma regulēšanu.

* 1. **Vispārīgi par meliorāciju**

Latvijas klimatu lielā mērā ietekmē tās teritorijas atrašanās mērenajā klimata joslā Baltijas jūras un Rīgas jūras līča piekrastē. Visai valsts teritorijai kopīgās klimata iezīmes nosaka galvenie klimata veidotāji faktori: saules starojums jeb radiācija un atmosfēras cirkulācija Atlantijas okeāna ziemeļu daļā. Latvijas klimatu ietekmē tās ģeogrāfiskais stāvoklis un teritorijas līdzenais reljefs, kas ļauj ieplūst dažādu virzienu atšķirīgām gaisa masām. Latvijā valdošie ir rietumu virziena vēji. Gaisa masu kustība nosaka atmosfēras cirkulāciju virs Latvijas teritorijas un laikapstākļu atšķirības gada laikā.[[1]](#footnote-1) Valdošās mitrās jūras gaisa masas nodrošina nokrišņu izkrišanu virs Latvijas sauszemes teritorijas. Latvijai atrodoties mērenā klimata joslā, nokrišņu daudzums gadā būtiski pārsniedz iztvaikošanu. Nokrišņi, kas iztvaikošanas vai transpirācijas dēļ neatgriežas atpakaļ atmosfērā, veido pazemes un virszemes ūdeņu noteci.[[2]](#footnote-2) Latvija kopā ar Lietuvu, Igauniju, daļu Polijas, Baltkrievijas un Baltijas jūras akvatorijas ietilpst Baltijas Artēziskajā baseinā[[3]](#footnote-3), un tā hidroģeoloģisko īpatnību dēļ ievērojamā daļā mūsu valsts teritorijas atrodas pazemes spiedes ūdeņu izķīlēšanās platības, un atsevišķos valsts reģionos tieši pazemes spiedes ūdeņi ir nozīmīgākais augsnes pārpurvošanos ietekmējošais faktors, kas ietekmē noteces apjomu.[[4]](#footnote-4) Virszemes un pazemes noteces regulēšanai Latvijā ir izbūvēts plašs meliorācijas sistēmu tīkls.

Meliorācijas likuma 1. panta pirmajā daļā noteikts, ka zemes meliorācija (latīņu valodā “melioratio” – uzlabošana) ir zemes uzlabošana, kas mazina klimatisko apstākļu nelabvēlīgo ietekmi un nodrošina dabas resursu ilgtspējīgu izmantošanu, un ka meliorācijas sistēmas ir specializētu būvju un ierīču kopums zemes ūdens režīma regulēšanai.

Mūsdienās pasaules un pēdējā laika klimata notikumu kontekstā vispārpieņemtā izpratne par meliorāciju Latvijā ir novecojusi un būtu aktualizējama. Izpratne par meliorācijas infrastruktūras nozīmību aprobežojas ar lauksaimniecības un meža zemes ūdens režīma regulēšanas nepieciešamību, bet jārunā par teritorijas saglabāšanas nozīmi kopumā, piemēram, apbūvēto teritoriju mitruma režīma regulēšanu, kā arī meliorācijas infrastruktūras ietekmi uz tādas publiskās infrastruktūras kā ceļi, dzelzceļi un tilti funkcionalitātes nodrošināšanu, lauku ainavu saglabāšanu un nozīmi vides aizsardzībā, tostarp bioloģiskās daudzveidības uzturēšanā (piemēram, palienas pļavas u.c.), dzeramā ūdens un ūdenstilpju ūdens kvalitātes un līdz ar to iedzīvotāju veselības, dzīvības un drošības nodrošināšanā. Papildus jāņem vērā meža zemes meliorācijas nozīme klimata pārmaiņu mazināšanā, jo tā tiek palielināta ogļskābās gāzes piesaiste koksnē un augsnē.

**1.2. Meliorācijas nozīme Latvijas tautsaimniecībā**

Zeme ir viens no galvenajiem stratēģiskajiem dabas resursiem Latvijā. Latvijas zemes kopējā platība ir 6,4 milj. ha. No tās lauksaimniecībā izmantojamā zeme ir 2,3 milj. ha (35,9%), mežs veido 3,3 milj. ha[[5]](#footnote-5) (51,5%), zeme zem ēkām un pagalmiem aizņem 0,09 milj ha, bet zeme zem ceļiem – 0,1 milj. ha[[6]](#footnote-6).

Latvijā meliorēti ir aptuveni 2,4 milj. ha, tajā skaitā 1,6 milj. ha lauksaimniecībā izmantojamās zemes. Pēc Valsts meža dienesta datiem, meža zeme aizņem 51,5 % no kopējās valsts teritorijas, bet liela daļa mežu cieš no pārlieka mitruma. Meža zeme ir meliorēta vairāk nekā 0,8 milj. ha platībā. Pēc Meža valsts reģistra datiem, meliorētā platība kopā aizņem 33% no kopējās mežu platības.

Piejūras zemākajās platībās lielāko upju un ezeru palieņu aizsardzībai no applūšanas ir izbūvēti polderi – nosusināta platība, kas ar aizsargdambjiem norobežota no uzplūstošiem ūdeņiem, bet ūdens notece no aizsargātās platības tiek novadīta, pārsūknējot ar sūkņu staciju.

Mūsdienās, kad lauksaimniecībā izmantojamā zeme daudzviet ir pārveidota par apbūves zemi vai zemi ar citu lietošanas veidu, ir sarežģīti noteikt precīzu meliorācijas infrastruktūras ietekmi uz šīm teritorijām. Šajā sakarā būtu nepieciešami papildus pētījumi, lai ievāktu precīzus datus.

Straujā urbanizācija un lauksaimniecībā izmantojamās zemes transformācija par apbūves teritoriju ir palielinājusi plūdu risku un apsteigusi meliorācijas infrastruktūras attīstību. Agrākās piepilsētu lauksaimniecības zemes meliorācijas sistēmas tagad ir jāpiemēro teritoriju un iedzīvotāju aizsardzībai no plūdiem. Ilgstoši nekopto vai apbūvei nepiemēroto platību apbūves dēļ plūdu draudi novērojami tādās vietās, kurās tie agrāk neradīja problēmas, jo īslaicīga applūšana atbilda iepriekšējam zemes lietošanas veidam.

Meliorācijas sistēmas ir reģistrētas vienotā valsts informācijas sistēmā – meliorācijas kadastra informācijas sistēmā.

Meliorācijas kadastra informācijas sistēmā reģistrētā vispārīgā melioratīvā informācija:

|  |  |  |
| --- | --- | --- |
| Nr.p.k. | **Objekts** | **Rādītājs** |
|  | Meliorētā lauksaimniecībā izmantojamā zeme  | 1,6 milj. ha  |
|  | Meliorētā meža zeme | 0,8 milj. ha  |
|  | Meliorācijas sistēmu, būvju nosaukums:• ūdensnotekas• aizsargdambji• polderu sūkņu stacijas• hidrometriskie posteņi  | 54 tūkst. km476 km 53 gab.\*56 gab.  |

\* Applūstošās zemes mitruma režīma regulēšanai inženiertehniskā meliorācijā izbūvēti 53 polderi ar kopplatību 50 tūkst ha.

Ar valsts vai valsts nozīmes statusu meliorācijas kadastrā reģistrēta šāda melioratīvā informācija:

|  |  |  |
| --- | --- | --- |
| Nr.p.k. | **Objekts** | **Rādītājs** |
|  | Valsts nozīmes ūdensnotekas | 13,8 tūkst. km\* |
|  | Valsts polderi un hidrotehniskās būves:• aizsargdambji;• polderu sūkņu stacijas | 421,6 km \*\*40 gab.(8 no tām Rīgas HES), 94 sūkņi  |
|  | Hidrometriskie posteņi  | 56 gab. |

\* Vidēji 1 km regulētu valsts ūdensnoteku ir saistītas ar aptuveni 3,5 km koplietošanas un viena īpašuma meliorācijas sistēmu ūdensnotekām un ar tām saistītām drenāžas sistēmām.

\*\* Polderu aizsargdambji nodrošina atbilstošu mitruma režīmu 43 737 ha kopējā polderu baseina platībā.

Ar pašvaldības vai pašvaldības nozīmes koplietošanas meliorācijas sistēmas statusu meliorācijas kadastrā reģistrēta šāda melioratīvā informācija:

|  |  |  |
| --- | --- | --- |
| Nr.p.k. | **Objekts** | **Rādītājs** |
|  | **Pašvaldības un pašvaldības nozīmes meliorācijas sistēmas:**• pašvaldības nozīmes koplietošanas novadgrāvji• pašvaldības nozīmes koplietošanas novadgrāvju statuss piešķirts novados (skaits)• aizsargdambji• polderu sūkņu stacijas• liela izmēra kolektori• liela izmēra kolektoru kopgarums | 333 gab./503,9 km31 novads20 gab./47,7 km16 gab.14 gab.4,4 km |

Ar koplietošanas vai viena īpašuma meliorācijas sistēmas statusu meliorācijas kadastrā reģistrēta šāda melioratīvā informācija:

|  |  |  |
| --- | --- | --- |
| Nr.p.k. | **Objekts** | **Rādītājs** |
|  | **Koplietošanas meliorācijas sistēmas:**• koplietošanas novadgrāvju skaits• koplietošanas novadgrāvju kopgarums | 52 819 gab.42,7 tūkst. km |
|  | **Viena īpašuma meliorācijas sistēmas:**• viena īpašuma novadgrāvju skaits• viena īpašuma novadgrāvju kopgarums | 9849 gab.3,1 tūkst. km |

* 1. **Meliorācija un plūdi**

Plūdu apdraudētās teritorijas pēc to izcelsmes iedalāmas teritorijās, kas applūst dabas apstākļu dēļ, un teritorijās, kuru applūšanu var izraisīt cilvēku darbība.

Saskaņā ar Eiropas Komisijas Riska novērtēšanas un kartēšanas vadlīnijām katastrofu pārvaldībai (SEC (2010) 1626 galīgā redakcija)[[7]](#footnote-7) un vēsturiski novēroto un analizēto informāciju Latvijā plūdu apdraudētās teritorijas iedalāmas četrās pamatgrupās, kuras ietekmē pavasara pali, jūras uzplūdi, lietus plūdi un mākslīgi cilvēku radīti plūdi.

Plūdu apdraudējuma līmeņa noteikšanai tiek vērtēti vēsturiski notikušie plūdi, kas radījuši būtisku nelabvēlīgu ietekmi (sociālekonomiskus zaudējumus) uz cilvēku veselību, vidi, kultūras mantojumu un saimniecisko darbību (īpaši lauksaimniecībā un mežsaimniecībā) un kas, ņemot vērā klimata pārmaiņu ietekmi, turpmāk varētu atkārtoties līdzvērtīgā mērogā.

Civilās aizsardzības un katastrofu pārvaldīšanas likuma 4. pantā klasificēti katastrofu veidi, un atbilstoši katastrofas cēloņiem starp dabas katastrofām (ieskaitot hidroloģiskās) tajā minēti pali, plūdi un ledus sastrēgumi. Ja tie kombinējas ar citiem dabas katastrofu veidiem, piemēram, meteoroloģiskajiem (lietusgāzēm, sniega sanesumiem, vētrām un viesuļiem), tad sekas var būt vēl postošākas. Sevišķi postoši sabiedrību un ekonomiku ietekmē klimata pārmaiņu ekstremālie notikumi[[8]](#footnote-8), starp kuriem dominē hidroloģiskās katastrofas – plūdi. Mainoties plūdu raksturam, sabiedrībai ir jārēķinās ar plūdu iespējamību dažādos gadalaikos, kad ne vien plūdu mērogs, bet arī iestāšanās laiks var būtiski ietekmēt tautsaimniecībai nodarītos zaudējumus, tādēļ plūdu draudu un plūdu seku novēršanā liela nozīme ir teicami funkcionējošām meliorācijas sistēmām.

Saskaņā ar informatīvajā ziņojumā “Par plūdu draudu brīdinājuma sistēmas efektivitātes uzlabošanas nepieciešamību” minēto kopumā līdzšinējo klimata pārmaiņu ietekmē Latvijā kopējais nokrišņu daudzums ir palielinājies vidēji par 6% jeb aptuveni 39 mm, kā arī ir palielinājies to dienu skaits, kurās ir stipri un ļoti stipri nokrišņi. Nokrišņu daudzums, tāpat kā gaisa temperatūra, visvairāk ir palielinājies ziemas sezonā, bet to pastiprināšanās ir novērojama arī pavasara un vasaras sezonā.

Līdz šī gadsimta beigām tiek prognozēts gada kopējā nokrišņu daudzuma palielinājums par 13–16% jeb aptuveni 80–100 mm. Sezonālā dalījumā vislielākais nokrišņu daudzuma palielinājums gaidāms ziemas un pavasara sezonā – attiecīgi 24–37% un 35–51%.[[9]](#footnote-9) Prognozes liecina, ka līdz 2080. gadam Eiropā plūdu gadījumu skaits palielināsies 17 reižu, par 70–90% palielinoties arī ikgadējiem zaudējumiem, ko nodara plūdi.[[10]](#footnote-10) Informatīvajā ziņojumā "Par plūdu draudu brīdinājuma sistēmas efektivitātes uzlabošanas nepieciešamību" teikts, ka Latvijā 20. gadsimtā vēsturiski lielākie pavasara palu plūdi bijuši 1931., 1951., 1956., 1981., 1983. un 1998. gadā, kad bija barga, gara un sniegota ziema vai arī izveidojās īpaši lieli ledus un vižņu sastrēgumi un sablīvējumi. Maksimālais caurplūdums Daugavā pie Jēkabpils 1931. gada 1. un 2. maijā bija 7470 m3/s, bet pie ietekas jūrā – 9460 m3/s. Savukārt šajā gadsimtā ievērojami Latvijā plūdi bijuši 2005., 2007., 2010., 2013. un 2017. gadā. **[[11]](#footnote-11)**

* 1. **Meliorācijas finanšu atbalsta politika**

Pastāvošā meliorācijas sistēma ir izbūvēta pagājušā gadsimtā un ir būtiski novecojusi. Kopējie ieguldījumi Latvijā meliorācijā ir vērtējami vairāk nekā 7 miljardi eiro. t.sk. Latvijā iebūvētās drenāžas sistēmas kopējais garums ir ap 950 tūkstošiem kilometru. Lai nezaudētu šādus kapitālieguldījumus zemē, tad katru gadu ir ieguldāmi līdzekļi meliorācijas sistēmu ekspluatācijā un bojātās sistēmas ir plānveidīgi atjaunojamas vismaz 10 % apmērā no kopējā skaita. Ja finanšu līdzekļus neinvestē meliorācijas sistēmās, tad sistēmas sabrūk neatgriezeniski, faktiski nav atjaunojamas un ieguldījumi to būvniecībā ir zaudēti.

Finansējums meliorācijas sistēmu sakārtošanai patlaban ir pieejams no diviem finanšu avotiem: no valsts budžeta un trijiem Eiropas Savienības fondiem ar valsts līdzfinansējumu.

**1.4.1.** ZMNĪ par valsts budžeta līdzekļiem atbild par valsts un valsts nozīmes meliorācijas sistēmu ekspluatāciju un uzturēšanu, meliorācijas kadastra uzturēšanu un melioratīvās hidrometrijas datu vākšanu. Šim mērķim 2019. gadā valsts budžeta apakšprogrammā 26.02.00. “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana” atvēlēti 3,37 milj. *euro*. Ar ikgadējo finansējumu, kas piešķirts no valsts budžeta līdzekļiem, pietiek tikai meliorācijas kadastra uzturēšanai un daļējai valsts un valsts nozīmes meliorācijas sistēmu uzturēšanai. Ja kopējais valsts ūdensnoteku garums ir 13 800 kilometru, tad vienā gadā ar šādu finansējumu var uzturēt aptuveni 1400 km ūdensnoteku (vidēji 10 %).

 Apakšprogrammā 26.03.00 valsts funkcijas „Ikgadējie maksājumi par Daugavas kaskādes HES zemes resursiem nodarīto kaitējumu kompensēšanu” īstenošanai papildus piešķirti 0,75 milj. *euro*.

Ministru prezidenta un Latvijas Pašvaldību savienības 5. oktobrī parakstītajā Ministru kabineta un Latvijas Pašvaldību savienības 2018.gada vienošanās un domstarpību protokolā panākta vienošanās būtiski palielināt valsts budžeta apakšprogrammas 26.00.00 “Zemes resursu ilgtspējības saglabāšana” finansējuma apmēru, lai kompleksi risinātu valsts un valsts nozīmes meliorācijas infrastruktūras sakārtošanu, kā arī izstrādātu valsts investīciju programmu pašvaldību un pašvaldību nozīmes koplietošanas meliorācijas sistēmu, ūdenssaimniecības vai ceļu posmu sakārtošanai, lai nodrošinātu ūdens noteci un mazinātu plūdu un palu risku visā Latvijas teritorijā. Krīzes vadības padomes ārkārtas sēdē 2017. gada 14. novembrī (prot. Nr.4, 1.§, 5.4.p.), ņemot vērā 2017. gada rudens lietavu un plūdu izraisītās sekas visā Latvijas teritorijā, Zemkopības ministrijai tika uzdots sagatavot un iesniegt Ministru kabinetā priekšlikumus par valsts nozīmes meliorācijas sistēmas ekspluatācijai un uzturēšanai nepieciešamā finansējuma iekļaušanu likumprojektos “Par vidēja termiņa budžeta ietvaru 2019., 2020. un 2021. gadam” un “Par valsts budžetu 2019. gadam”. Tā rezultātā 2018.gada 8.februārī Valsts sekretāru sanāksmē tikai izsludināts Zemkopības ministrijas sagatavotais informatīvais ziņojums "Par papildu finansējumu valsts un valsts nozīmes meliorācijas sistēmu ekspluatācijai un uzturēšanai"[[12]](#footnote-12), kas paredzēja pakāpeniski palielināt ikgadējo valsts budžeta finansējumu meliorācijai. Ņemot vērā, ka Latvijas fiskālā telpa ir negatīva, šī informatīvā ziņojuma virzība kavējas.

Katru gadu no ES līdzfinansētiem fondu līdzekļiem pārbūvē vecās ūdensnotekas, bet valstij ir jānodrošina, ka šīs pārbūvētās ūdensnotekas no valsts budžeta līdzekļiem uzturamas ir vismaz 5 gadus.

Šobrīd Eiropas Savienības fondos meliorācijas infrastruktūras pārbūvei vai atjaunošanai atvēlēts pastāvīgs finansējums divās programmās – Eiropas Lauksaimniecības fondā lauku attīstībai un Eiropas reģionālās attīstības fondā.

**1.4.2.** Eiropas Savienības Eiropas Lauksaimniecības fonda lauku attīstībai (turpmāk – ELFLA) Latvijas Lauku attīstības programmas 2014.–2020.gadam pasākuma 4. “Ieguldījumi materiālajos aktīvos” 4.3. apakšpasākumā “Atbalsts ieguldījumiem lauksaimniecības un mežsaimniecības infrastruktūras attīstībā” tiek finansēti meliorācijas projekti 85 miljonu euro apmērā, tajā skaitā par 36,5 miljoniem eiro tiek īstenoti projekti, ar kuriem tiek atjaunotas valsts nozīmes ūdensnotekas.

No ELFLA ieguldīti līdzekļi 2 laika periodos: 2007- 2013.gada periodā un 2014-2020.gada periodā:

|  |  |  |  |  |
| --- | --- | --- | --- | --- |
| Nr. | Periods | Projektu skaits | Attiecināmāsizmaksas milj.EUR | Apjoms (km) |
| 1. | 2007.-2013.gadā kopā | 231 | 27,755 | 1645,51 |
|  | 2009  | 17 | 0,4 | 118,71 |
|  | 2010 | 15 | 0,8 | 107,37 |
|  | 2011 | 67 | 7,6 | 513,65 |
|  | 2012 | 26 | 6,0 | 202,38 |
|  | 2013 | 25 | 3,7 | 206,55 |
|  | 2014 | 19 | 1,4 | 101,72 |
|  | 2015 | 62 | 7,1 | 295,13 |
|  | t.sk. atjaunotas polderu sūkņu stacijas | 10 |  |  |
|  | polderu aizsargdambji |  |  | 58 |
|  | Pašvaldību, privātajās meliorācijas sistēmās kopā | 439 | 24,5 | – |
| 2. | 2014.-2020.gadā kopā | 215 | 36,596 | 1800 |
|  | t.sk. (01.06.2019.) iesniegti projekti  | 188 | 33,5 | 1691 |
|  | īstenoti projekti | 126 | 18,6 | 1082 |
|  | notiek būvdarbi | 44 | 9,7 | 414 |
|  | notiek būvprojekta izstrāde | 16 | 4,9 | 189 |
|  | t.sk.2017.gadā realizēti | 38 |  | 296,0 |
|  |  2018.gadā realizēti | 53 |  | 478,26 |
|  | Pašvaldību, privātajās meliorācijas sistēmās kopā 01.01.2019. | 461 | 41,193 | – |

**1.4.3.** Eiropas Reģionālās attīstības fonda finansējums (turpmāk – ERAF) 2014.–2020.gadam darbības programmas “Izaugsme un nodarbinātība” prioritārā virziena “Vides aizsardzība un resursu izmantošanas efektivitāte” 5.1.2. specifiskā atbalsta mērķi "Samazināt plūdu riskus lauku teritorijās" tiek īstenoti projekti plūdu riska mazināšanai ar finansējumu vairāk nekā 43 miljonu euro apmērā.

ERAF līdzekļu pielietojums:

|  |  |  |  |  |  |
| --- | --- | --- | --- | --- | --- |
| Nr. | Periods | Projektuskaits | Būvju skaits | Attiecināmāsizmaksas milj. EUR | Apjoms (km) |
| 1. | 2007.-2013.gadā kopā | 4 | 4 | 2,413 | 11,1 |
|  | Lubāna ezera Dienvidaustrumu dambja rekonstrukcija  | 1 | 1 | 1,3 | 11,1 |
|  | Rīgas HES ūdenskrātuves aizsargdambja sūkņu staciju atjaunošana | 3 | 3 | 1,113 | – |
| 2. | 2014.-2020.g. kopā | 30 |  | 43,0 | 342 |
|  | t.sk. iesniegti projekti (01.06.2019.) | 28 | 13 | 39,23 | 259 |
|  | īstenoti projekti | 10 | 7 | 11,21 | 62,7 |
|  | notiek būvdarbi | 18 | 6 | 187,9 | 26,48 |
|  | notiek būvprojekta izstrāde | 6 | 3 | 4,16 | 62,0 |

**1.4.4.** Būtiski minēt, ka 2017.gada plūdu seku novēršanai Latvijai tika piešķirts Eiropas Savienības Solidaritātes fonda atbalsts 2017.gada plūdu radīto bojājumu novēršanai publiskās infrastruktūras būvēm – valsts nozīmes ūdensnoteku un aizsargdambju atjaunošanai. Eiropas Komisijas īstenošanas lēmums par finansiālo pabalstu pieņemts 2018.gada 19.decembrī. Meliorācijā pieejamais publiskais finansējums EUR 13 730 519 un Solidaritātes fonda līdzekļu izmantošanas gala termiņš ir noteikts līdz 2020.gada 19.jūnijam.

|  |  |  |  |
| --- | --- | --- | --- |
| Periods | Projektuskaits | Attiecināmāsizmaksas milj. EUR | Apjoms (km) |
| 19.12.2018.-19.06.2020. | 66 | 13,73 | 315 |
|  t.sk. Notiek būvdarbi (01.06.2019.) | 10 | 1,2 | 56 |
| Notiek būvdarbu iepirkums | 19 | 4,4 | 98 |
| Notiek būvprojekta izstrāde | 37 | 8,1 | 161 |

Zemkopības ministrijas ieskatā meliorācijas sistēmu pārbūve un atjaunošana turpināma, izmantojot visus iespējamos valsts budžeta un ES fondu līdzekļus arī pēc 2020.gada, jo valstij ir finansiāli izdevīgāk investēt esošo meliorācijas sistēmu pārbūvei, uzturēšanai nekā jaunu sistēmu būvniecībai, jo viena hektāra jaunas būvniecības meliorācijas izmaksas var pārsniegt 10 tūkstošus eiro, bet viena meliorēta hektāra uzturēšanas izmaksas ir būtiski mazākas.

Tādējādi finansējums saglabājams ne mazākā apmērā kā pašreiz un pakāpeniski palielināms atbilstoši pārbūvētu ūdensnoteku daudzumam.

Lai nodrošinātu tādu meliorācijas sistēmu pārvaldības mehānismu, kas veicina dabas resursu ilgtspējīgu apsaimniekošanu un izmantošanu, garantē iedzīvotāju drošību un labklājību, tautsaimniecībai un infrastruktūras attīstībai nepieciešamo ūdens režīmu, kā arī racionālu meliorācijas sistēmu ekspluatāciju, uzturēšanu un pārvaldību, būtu nepieciešams papildu finansējums valsts budžeta programmas 26.00.00 “Zemes resursu ilgtspējības saglabāšana” apakšprogrammā 26.02.00 “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana” 500 000 *euro* 2020. gadā, 1 000 000 *euro* 2021. gadā un 1 500 000 *euro* 2022. gadā.

**2. Meliorācijas attīstības virsmērķis, mērķis, apakšmērķi**

|  |  |
| --- | --- |
| Meliorācijas attīstībasvirsmērķis | **Klimata pārmaiņu seku mazināšana** |
| Mērķis | **Zemes un vides resursu ilgtspējas nodrošināšana lauksaimniecības, mežsaimniecības un tautsaimniecības infrastruktūras objektu saglabāšanai, izmantošanai un attīstībai, vienlaikus rūpējoties par kvalitatīvas dzīves vides nodrošināšanu un iedzīvotāju civilo drošību**  |
| Apakšmērķi | 1. **Klimata pārmaiņu mazināšanai un klimata pārmaiņām pielāgota efektīvas meliorācijas nodrošināšana**
 |
|  | 1. **Kvalitatīvas hidromelioratīvās informācijas nodrošināšana**
 |
|  | 1. **Sabiedrības izpratnes par meliorācijas nozīmību veicināšana, jauno meliorācijas speciālistu piesaiste un speciālistu profesionālās kompetences pilnveidošana**
 |

**3. Identificētās problēmas**

|  |
| --- |
| * Klimata pārmaiņu negatīvā ietekme un riska faktori
* Nepietiekams hidrometrisko posteņu skaits novērojumiem visā Latvijas teritorijā
* Nepietiekams finansējums valsts un valsts nozīmes meliorācijas sistēmu uzturēšanai un būvniecībai
* Nepietiekams finansējums viena īpašuma, koplietošanas, pašvaldības un pašvaldības nozīmes meliorācijas sistēmu uzturēšanai un būvniecībai
* Aktualizējams nozares meliorācijas sistēmu uzņēmumu standarts
* Apgrūtināta plūdu draudu novēršana Latvijā
* Nav apzināts aktuālais meliorācijas sistēmu tehniskais stāvoklis valstī
* Nepietiekamas kvalitātes meliorācijas kadastra datu precizitāte
* Nepietiekama hidrometrisko posteņu automatizācija
* Nepilnīgs meliorācijas nozīmes un ietekmes skaidrojums sabiedrībai
* Nepietiekamas sabiedrības zināšanas par meliorācijas sistēmu uzturēšanu
* Nepietiekami cilvēkresursi kā darbaspēks meliorācijas jomā
* Nepietiekama vidējā posma meliorācijas būvniecības speciālistu sagatavošana
* Nepietiekams meliorācijas ietekmes un ieguvumu pētniecības finansējums un pētījumu īpatsvars
* Bebraiņu lielais īpatsvars lauksaimniecības un meža zemēs esošajās meliorācijas sistēmās
 |

**4. Rīcības virzieni**

**1. Klimata pārmaiņu mazināšanai un klimata pārmaiņām pielāgota efektīvas meliorācijas nodrošināšana**

**Rīcības virzieni**

**1.1. Valsts un ES finanšu instrumentu atbalsts zinātniskās pētniecības projektiem par zemes meliorācijas pielāgošanai klimata pārmaiņām un nozīmību klimata pārmaiņu mazināšanā**

**1.2. Valsts un ES finanšu instrumentu atbalsts valsts un valsts nozīmes meliorācijas sistēmu būvniecībai un uzturēšanai:**

* uzturētas visas ūdensnotekas, polderu sūkņu stacijas un hidrotehniskās būves
* pārbūvētas un atjaunotas valsts un valsts nozīmes meliorācijas sistēmas, hidrotehniskās būves

**1.3. Nodrošināta koplietošanas, pašvaldību un viena īpašuma meliorācijas sistēmu uzturēšana:**

* nodrošināti optimāli augsnes mitruma apstākļi lauksaimnieciskajai ražošanai meliorētajās lauksaimniecības zemēs
* nodrošināti optimāli augsnes mitruma apstākļi meliorētajās meža zemes
* atjaunotas, pārbūvētas un izbūvētas jaunas meliorācijas sistēmas un hidrobūves
	1. **Normatīvo aktu pilnveidošana:**
* apdzīvotu vietu meliorācijas sistēmu noteikšana
* izstrādāts jauns nozares būvniecības standarts meliorācijas jomā klimata pārmaiņu seku mazināšanai un labāko pieejamo tehnoloģisko risinājumu un tehnoloģiju izmantošanai
* izvērtētas vides prasības attiecībā uz esošo meliorācijas sistēmu atjaunošanu un pārbūvi

**1.5. Nodrošināta iedzīvotāju dzīves kvalitāte, samazinot plūdu risku:**

* plūdu un erozijas procesu apdraudēto iedzīvotāju skaita samazinājums Latvijā
* plūdu draudu novēršana apdzīvotās vietās un laukos, samazinātas applūstošo teritoriju platības
* veicināta bebraiņu novākšana lauksaimniecības un meža zemēs esošajās meliorācijas sistēmās
* piesaistīts finansējums jaunu meliorācijas sistēmu un hidrobūvju ierīkošanai

**2. Kvalitatīvas hidromelioratīvās informācijas nodrošināšana**

**Rīcības virzieni**

**2.1. Veikta valsts un valsts nozīmes meliorācijas sistēmu inventarizācija**

**2.2. Veikta viena īpašnieka, koplietošanas un pašvaldību meliorācijas sistēmu inventarizācija**

**2.3. Nodrošināta aktuālas informācijas pieejamība par meliorācijas sistēmām un hidrotehniskajām būvēm:**

* pietiekami cilvēkresursi un materiāltehniskais nodrošinājums meliorācijas kadastra uzturēšanai

**2.4. Nodrošināta automātisko hidrometrisko posteņu nepārtraukta darbība un hidrometrijas datu iegūšana, apstrāde un interpretācija**

* pietiekami cilvēkresursi un materiāltehniskais nodrošinājums hidrometrisko posteņu darbības nodrošināšanai, apstrādei un iegūto datu interpretācijai
* iegūti kvalitatīvi hidrometrijas dati

**3. Sabiedrības izpratnes stiprināšana par meliorācijas nozīmību, jauno meliorācijas speciālistu piesaiste un speciālistu profesionālās kompetences pilnveidošana**

**Rīcības virzieni**

**3.1. Stiprināta sabiedrības izpratne par meliorācijas nozīmi klimata pārmaiņu un to seku mazināšanā**

**3.1. Stiprināta meliorācijas sistēmu īpašnieku, valsts un pašvaldības institūciju amatpersonu un darbinieku izpratne un zināšanas meliorācijas jomā:**

* meliorācijas sistēmu īpašniekiem sniegtas valsts un pašvaldības institūciju konsultācijas
* rīkoti valsts, pašvaldību un nevalstisko organizāciju informatīvie pasākumi sabiedrībai un amatpersonām
* īstenoti informatīvie un pieredzes apmaiņas pasākumi, semināri, konferences, izdotas publikācijas un novadīti apmācības kursi
* īstenoti pieredzes apmaiņas pasākumi
* stabils un pietiekams sertificēto meliorācijas speciālistu skaits
* nodrošināti kvalifikācijas paaugstināšanas, tostarp mūžizglītības, pasākumi
	1. **Visu izglītības līmeņu kvalificētu meliorācijas speciālistu sagatavošana:**
* nodrošināta kvalitatīva vidējās profesionālās izglītības iespēja
* nodrošināta kvalitatīva augstākās profesionālās izglītības iespēja
* sagatavots nozares pieprasījumam atbilstošs visu līmeņu speciālistu skaits
* veicināta sadarbība starp Latvijas Lauksaimniecības universitāti un studiju prakses vietas devējiem meliorācijas jomā

Katru rīcības virzienu veido noteikts pasākumu kopums. Informatīvais ziņojums neparedz konkrētu pasākumu ieviešanas laiku, jo tie var būt aktuāli arī pēc 2030. gada.

Zemkopības ministrs K.Gerhards

1. https://lv.wikipedia.org/wiki/Latvijas\_klimats [↑](#footnote-ref-1)
2. https://www.lvm.lv/images/lvm/sabiedribai/meza\_apsaimniekosana/meza-apsaimniekosanas-plana-publiska-dala.pdf [↑](#footnote-ref-2)
3. Virbulis, et al. 2013. Hydrogeological model of the Baltic Artesian Basin. *Hydrogeology Journal.* 21(4), 845-862; <https://link.springer.com/article/10.1007/s10040-013-0970-7> [↑](#footnote-ref-3)
4. Zālītis, P. 2012. *Mežs un ūdens*. LVMI Silava, 356 lpp. [↑](#footnote-ref-4)
5. Valsts meža dienesta dati; <http://www.vmd.gov.lv/valsts-meza-dienests/statiskas-lapas/publikacijas-un-statistika/meza-statistikas-cd?nid=1809#jump>; saskaņā ar Valsts zemes dienesta 01.03.2019. pārskatu– 3,1 milj. ha. [↑](#footnote-ref-5)
6. Valsts zemes dienesta dati; <http://www.vzd.gov.lv/files/2016_gada_zemes_parskats.pdf> [↑](#footnote-ref-6)
7. <https://ec.europa.eu/echo/files/about/COMM_PDF_SEC_2010_1626_F_staff_working_document_en.pdf> [↑](#footnote-ref-7)
8. Klimata pārmaiņu ekstremālos notikumus raksturo lielas novirzes no konkrētās teritorijas klimatiskās normas – tās ir retas, sevišķi intensīvas, teritorijai vai sezonai neraksturīgas parādības. [↑](#footnote-ref-8)
9. Vairāk skatīt Latvijas Vides, ģeoloģijas un meteoroloģijas centra (LVĢMC) 2017.gadā izstrādāto ziņojumu “Klimata pārmaiņu scenāriji Latvijai”, kurā izanalizētas vēsturisko klimata parametru (gaisa temperatūras, vēja, nokrišņu) tendences un izveidoti nākotnes scenāriji dažādiem laika periodiem līdz pat 2100.gadam. Ziņojums un Klimata pārmaiņu analīzes rīks atrodams saitē: <http://www2.meteo.lv/klimatariks/>). [↑](#footnote-ref-9)
10. <http://floodlist.com/europe/report-floods-europe-increase-fivefold-2050> [↑](#footnote-ref-10)
11. Informatīvais ziņojums "Par plūdu draudu brīdinājuma sistēmas efektivitātes uzlabošanas nepieciešamību" <http://tap.mk.gov.lv/lv/mk/tap/?pid=40458507> [↑](#footnote-ref-11)
12. http://tap.mk.gov.lv/lv/mk/tap/?pid=40447727 [↑](#footnote-ref-12)